(2012-06-06 15.00)ශ්‍රී ලංකාවේ උද්ධමනය සියයට 5.6 දක්වා පහත වැටී තිබෙන බව ශ්‍රී ලංකා මහ බැංකුව පවසයි.ජන ලේඛන හා සංඛ්‍යාලේඛන දෙපාර්තමේන්තුව මඟින් ගණනය කරනු ලබන කොළඹ පාරිභෝගිකයන්ගේ මිල දර්ශකයට අනුව පසුගිය අපේ‍්‍රල් මාසයේ පැවැති සියයට 5.7ක් වූ උද්ධමනය මැයි මාසය අවසන් වනවිට සියයට 5.6 දක්වා පහත වැටී ඇති බව එම බැංකුව සඳහන් කරයි.ඒ අනුව මේ වසරේ අප්‍රේල් මාසයට සාපේක්ෂව මැයි මාසයේදී මෙරට උද්ධමනය සියයට 0.1 කින් පහත වැටී තිබෙන බව ශ්‍රී ලංකා මහ බැංකුව පෙන්වා දෙයි.මේ අතර ශ්‍රී ලංකා මහ බැංකුව පෙන්වා දෙන්නේ මේ වසරේ අප්‍රේල් මාසය හා සසඳන කළ මැයි මාසයේදී මේ රටේ මූලික උද්ධමනය වාර්ෂික සාමාන්‍ය හා ලක්ෂමය පදනම මත සියයට 6.0ක් සහ සියයට 4.8ක් දක්වා පහත වැටී තිබෙන බවයි.දර්ශකයෙන් පෙන්නුම් කරන පරිදි මේ වසරේ මැයි මාසයේදී පූර්ව මාසයට සාපේක්ෂව සාමාන්‍ය මිල මට්ටමෙහි සියයට 1.4ක ඉහළ යාමක් වාර්තා වී තිබෙන අතර කොළඹ පාරිභෝගික මිල දර්ශකය නිරපේක්ෂ වශයෙන් 159.8 සිට 162.1 දක්වා ඉහළ ගොස් තිබේ.මේ කාලයේදී අර්තාපල්, මත්ස්‍ය සහ මුහුදු ආහාරවල මිල ගණන් ඉහළ ගියද පළතුරු, පළාවර්ග ලොකුළුණු, බිත්තර සහ සීනි ආදියෙහි මිල ගණන් පහත යාමක් දක්නට ලැබෙන බවද ජනලේඛන හා සංඛ්‍යා ලේඛන දෙපාර්තමේන්තුවේ සංඛ්‍යාලේඛන පෙන්වා දෙයි.ඊට අමතරව සෞඛ්‍ය, සන්නිවේදන, විනෝදාත්මක සහ සංස්කෘතික යන උප කාණ්ඩයන්හි මිල ගණන් පසුගිය මැයි මාසයේදී නොවෙනස්ව තිබේ..